**Kde stráviť druhú augustovú sobotu? Jedine v Rajci!**

Polovica leta sa k nám nezadržateľne blíži a s príchodom augusta sa celá rajecká dolina teší a sústredí na veľkú udalosť, ktorá sa tu koná pravidelne už desiatky rokov. Ak ešte nemáte program na druhú augustovú sobotu, 9.8.2014 máme pre vás skvelý tip, ako ju stráviť. Pozývame vás na už 31. ročník známeho a populárneho Rajeckého maratónu. Toto kvalitné športové podujatie, ktoré sa beží z Rajca do Čičmian a späť, je už neodmysliteľnou súčasťou leta v rajeckej doline a každý rok sa ho zúčastňuje množstvo bežcov zo Slovenska, Českej republiky, Poľska, Maďarska, Ukrajiny a stále častejšie môžeme na štarte vidieť aj bežecké esá z ďalších štátov Európy a dokonca afrického kontinentu. Aj tento rok budete svedkami kvalitných bežeckých súbojov a zažijete úžasnú atmosféru počas celých pretekov. Okrem maratónu sa môžete tešiť aj na ďalšie bežecké disciplíny - polmaratón, ktorý sa beží do Rajeckej Lesnej a späť, inline maratón na korčuliach, či 2km beh ulicami mesta Rajec. Príďte svojím povzbudzovaním podporiť viac ako osemsto bežcov, ktorí sa o 10:00 na námestí SNP v Rajci postavia na štart s odhodlaním podať čo najlepší výkon. Navyše, medzi bežeckých bojovníkov môžete patriť aj vy! Ak sa venujete behu alebo korčuliam, kliknite na [www.rajeckymaraton.sk](http://www.rajeckymaraton.sk) a prihláste sa na jeden z vybraných pretekov. Registrácia stále beží. Krásna medaila vám aj po rokoch pripomenie, že ste zdolali najťažší, najkrajší a najsrdečnejší Rajecký maratón.

A to stále nie je všetko. Počas druhej augustovej soboty sa v Rajci koná aj tradičný jarmok s množstvom sprievodných akcií. Na námestie SNP príde množstvo ľudových umelcov, ktorí budú ponúkať svoje domáce výrobky. K tomu všetkému nás čaká bohatý sprievodný program a vystúpenia aj na pódiu. Po privítaní a ocenení výkonov maratóncov, polmaratóncov a korčuliarov nás čaká tombola s hodnotnými cenami a po nej koncert jedného z najznámejších slovenských raperov - Majka Spirita. Večer predvedie svoje umenie DJ Milan Lieskovský, ktorý sa postará o zábavu až do rána.

Vidíme sa 9.augusta na námestí SNP v Rajci. Tešíme sa na vás!

Maratón klub Rajec